
A nyelvtani különbségek által okozott fordítási nehézségek

A dolgozat témája a különböző nyelvek változatos nyelvtani szerkezetei és kategóriái miatt kialakuló fordítási problémák és nehézségek vizsgálata különös tekintettel az angol és a magyar nyelvre. Célom bebizonyítani, hogy az eltérő nyelvtani szerkezetek ellenére azok információtartalmának fordítása nem lehetetlen. A munkám során megismerkedtem a fordításról szóló angol és magyar szakirodalommal, majd rendszereztem a témámhoz kapcsolódó információkat.
Az elemzés során ismertettem a megértéshez szükséges alapfogalmakat, ezek közé tartozik a fordításelmélet és annak hasznossága, a fordíthatóság, a fordíthatatlanság és a nyelvtani különbségek miatt kialakuló fordíthatatlanság illetve fordítási nehézségek, továbbá felvázoltam J. C. Catford fordítás korlátairól valamint a fordíthatatlanság típusairól szóló elméletét. Bemutatásra kerültek a fordítás közben végbemenő mentális folyamatok, különös hangsúlyt fektetve a fordítók döntéshozatali folyamatának megismertetésére. Ezen kívül vizsgáltam még az angol nyelv nyelvtani felépítését és szerkezeteit majd példákkal szemléltettem néhány, a magyar nyelvtanban nem megtalálható szerkezetet és ezek különböző fordításait. Ilyenek például: az angol egyes szám harmadik személyű névmások, melyek a férfi, női és semleges nem megkülönböztetésére szolgálnak; a befejezett jelen idő (present perfect), mely a múlt és jelen idő közti szoros kapcsolatra utal; segédigepárok, melyek jelentésüket tekintve alig különböznek egymástól; a passzív igealak; és az ellipszis, ami egy szó vagy mondatrész kihagyását jelenti. A példák Terry Pratchett angol író Egyenjogú rítusok (Equal Rites) című könyvéből származnak, így röviden bemutatásra került az író élete és munkássága illetve a fent említett művének cselekménye.
A kutatás jelen szakaszában egyértelműen látszik, hogy amennyiben a fordító fontosnak tartja lefordítani a nyelvtani kategóriák jelentéstartalmát, a megfelelő döntések meghozatala azt lehetővé teszi számára.



